У Полацкім княстве юнакі праходзілі абавязковы экзамен на сталасць. Яны здавалі шэраг фізічных іспытаў, а таксама расказвалі супляменнікам пра сваіх продкаў да пятага калена. Хто не мог справіцца з гэтым заданнем, той не меў права звацца мужчынам. Сёння мала хто з падлеткаў ды і са сталых людзей змог бы прайсці такое выпрабаванне. Бягуць гады, забіраючы з сабою памяць пра нашых продкаў, успаміны пра падзеі далёкай мінуўшчыны. Узгадаць імёны і біяграфіі продкаў хаця б да трэцяга калена (да прадзедаў і прабабак) – цяжкая задача для сучаснага чалавека. Аднак ёсць і прыемныя выключэнні: некаторыя маладыя людзі апантана спрабуюць вывучыць па драбніцах гісторыю свайго роду. Пошукамі каранёў у даволі юным узросце занялася вучаніца 5 класа гімназіі Ганна Журава, а натхніла яе на даследаванне сямейная рэліквія – медаль “У памяць 300-годдзя царствавання дома Раманавых”.